P6_TA(2007)0153

Πολυμερής συμφωνία σχετικά με τη δημιουργία κοινού ευρωπαϊκού εναέριου χώρου (ΚΕΕΧ)

Ψήφισμα του Ευρωπαϊκού Κοινοβουλίου της 25ης Απριλίου 2007 σχετικά με την πρόταση απόφασης του Συμβουλίου που αφορά τη σύναψη της πολυμερούς συμφωνίας μεταξύ της Δημοκρατίας της Αλβανίας, της Βοσνίας-Ερζεγοβίνης, της Δημοκρατίας της Βουλγαρίας, της Δημοκρατίας της Κροατίας, της Ευρωπαϊκής Κοινότητας, της Δημοκρατίας της Ισλανδίας, της Πρώην Γιουγκοσλαβικής Δημοκρατίας της Μακεδονίας, του Βασιλείου της Νορβηγίας, της Σερβίας και Μαυροβουνίου, της Ρουμανίας και της Προσωρινής Διοίκησης των Ηνωμένων Εθνών στο Κοσσυφοπέδιο για τη δημιουργία Κοινού Ευρωπαϊκού Εναέριου Χώρου (ΚΕΕΧ)

Το Ευρωπαϊκό Κοινοβούλιο,

- έχοντας υπόψη την πρόταση της Επιτροπής προς το Συμβούλιο (COM(2006)0113) [1],

- έχοντας υπόψη το ψήφισμά του της 17ης Ιανουαρίου 2006 σχετικά με την ανάπτυξη της Ατζέντας για την εξωτερική πολιτική αερομεταφορών της Κοινότητας [2],

- έχοντας υπόψη το άρθρο 103, παράγραφος 2, του Κανονισμού του,

Α. λαμβάνοντας υπόψη ότι η Ρουμανία θα πρέπει να τύχει διαφορετικής μεταχείρισης μετά την ένταξή της στην ΕΕ και ότι η Βουλγαρία, παρά την ένταξή της, υπόκειται σε προστατευτική ρήτρα σε ό,τι αφορά θέματα ασφάλειας και, ως εκ τούτου, θα πρέπει να τυγχάνει μεταχείρισης τρίτης χώρας,

Β. λαμβάνοντας υπόψη ότι το Συμβούλιο έχει εγκρίνει την προσωρινή συμφωνία, όπως αυτή έχει προταθεί από την Επιτροπή, και αυτή η προσωρινή συμφωνία αναμένει επικύρωση από όλα τα συμβαλλόμενα μέρη,

Γ. λαμβάνοντας υπόψη ότι η συμφωνία για τον Κοινό Ευρωπαϊκό Εναέριο Χώρο (ΚΕΕΧ) είναι σημαντική ως συμφωνία πλαίσιο για την αντιμετώπιση θεμάτων αερομεταφορών ιδιαίτερα με τις χώρες των Δυτικών Βαλκανίων, την Ισλανδία και τη Νορβηγία, και παρέχει ένα υπόδειγμα για μελλοντικές συμφωνίες αυτού του είδους με άλλες τρίτες χώρες,

Περιβάλλον

1. σημειώνει ότι είναι σημαντικό ότι η συμφωνία ΚΕΕΧ καλύπτει τις υφιστάμενες και τις μελλοντικές νομοθετικές ρυθμίσεις της Ευρωπαϊκής Ένωσης για τις εκπομπές αερίων καθώς και άλλα μέτρα που θα μειώσουν τις επιπτώσεις της εναέριας κυκλοφορίας στο περιβάλλον·

2. χαιρετίζει το γεγονός ότι οι υπογράφουσες χώρες αποδέχονται το ενδεχόμενο να συμπεριληφθεί η αεροπορία, κάποια στιγμή στο μέλλον, σε συστήματα εμπορίας δικαιωμάτων εκπομπών (ETS)·

3. τονίζει τη σημασία της συμφωνίας για τη δημιουργία των συνθηκών διεύρυνσης του Ενιαίου Ευρωπαϊκού Ουρανού (ΕΕΟ) πέρα από τα κράτη μέλη ·

Ασφάλεια πτήσεων και επίγεια ασφάλεια

4. υπογραμμίζει ότι προς εκπλήρωση αυτού του στόχου έχουν ουσιαστική σημασία τόσο η τεχνική συνδρομή όσο και οι διαπραγματεύσεις προσχώρησης ως μέσο για την επίτευξη της απαραίτητης συναίνεσης με χώρες εταίρους που δεν είναι μέλη της ΕΕ ούτε του ΕΟΧ·

5. επιμένει ότι όλες οι νομοθετικές πράξεις της ΕΕ στον τομέα της ασφάλειας πτήσεων και της επίγειας ασφάλειας καθώς και ο κανονισμός (ΕΚ) αριθ. 1107/2006 του Ευρωπαϊκού Κοινοβουλίου και του Συμβουλίου, της 5ης Ιουλίου 2006, σχετικά με τα δικαιώματα των ατόμων με αναπηρία και των ατόμων με μειωμένη κινητικότητα όταν ταξιδεύουν αεροπορικώς [3] πρέπει να περιληφθούν στο επιχειρησιακό παράρτημα της συμφωνίας·

6. σημειώνει ότι στη συμφωνία περιλαμβάνεται η διαχείριση της εναέριας κυκλοφορίας, γεγονός το οποίο είναι σημαντικό σε ό,τι αφορά την εφαρμογή των κανόνων για τον ΕΕΟ, όπως π.χ. η ανάπτυξη διασυνοριακών τμημάτων εναέριου χώρου·

7. χαιρετίζει τα πλεονεκτήματα της αμοιβαίας και συνεπούς εφαρμογής της οδηγίας 2004/36/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, σχετικά με την ασφάλεια των αεροσκαφών τρίτων χωρών τα οποία χρησιμοποιούν κοινοτικούς αερολιμένες [4], από όλα τα συμβαλλόμενα μέρη της συμφωνίας·

8. υπενθυμίζει ότι η πραγματοποίηση του "ΕΕΟ" συνεπάγεται επίσης ευελιξία του εναέριου χώρου, γεγονός που καθιστά απαραίτητο να θεσμοθετηθεί συνεργασία μεταξύ στρατιωτικών και πολιτικών αρχών στον τομέα του ελέγχου της εναέριας κυκλοφορίας·

Κοινωνικά ζητήματα

9. χαιρετίζει τον ρόλο του Ευρωπαϊκού Οργανισμού Ασφάλειας της Αεροπορίας στην εκπαίδευση εμπειρογνωμόνων, στην προετοιμασία εγχειριδίων και στην παροχή τεχνικών συμβουλών σε χώρες εταίρους καθώς και στην παροχή στήριξης για την εφαρμογή μηχανισμών εφαρμογής·

10. τονίζει ότι η εφαρμοστέα νομοθεσία της ΕΕ στον κοινωνικό τομέα πρέπει να τηρείται κατά την εφαρμογή της συμφωνίας·

11. σημειώνει ότι η συμφωνία προβλέπει την εφαρμογή του κανονισμού (ΕΟΚ) αριθ. 3922/91 του Συμβουλίου της 16ης Δεκεμβρίου 1991 για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας [5]·

12. σημειώνει ότι πρέπει να εφαρμοσθούν άμεσα οι δεσμεύσεις που προβλέπονται στη συμφωνία και να υποβληθεί στο Ευρωπαϊκό Κοινοβούλιο έκθεση προόδου το αργότερο στις 31 Δεκεμβρίου 2008·

13. καλεί την Επιτροπή και το Συμβούλιο να διασφαλίσουν ότι στην Ευρωπαϊκή Συμφωνία Πολιτικής Αεροπορίας λαμβάνονται υπόψη αυτοί οι βασικοί προβληματισμοί και ότι οι ρυθμίσεις σχετικά με τον έλεγχο θεσπίζονται σε συνδυασμό με τη διαδικασία εφαρμογής·

*

* *

14. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] Δεν έχει δημοσιευθεί ακόμη στην Επίσημη Eφημερίδα.

[2] ΕΕ C 287 E της 24.11.2006, σ. 84.

[3] ΕΕ L 204 της 26.7.2006, σ. 1.

[4] ΕΕ L 143 της 30.4.2004, σ. 76. Οδηγία όπως τροποποιήθηκε με τον κανονισμό (ΕΚ) αριθ. 2111/2005 (ΕΕ L 344 της 27.12.2005, σ. 15).

[5] ΕΕ L 373 της 31.12.1991, σ. 4. Κανονισμός όπως τροποποιήθηκε με τον κανονισμό (ΕΚ) αριθ. 1900/2006 του Ευρωπαϊκού Κοινοβουλίου και του Συμβουλίου (ΕΕ L 377 της 27.12.2006, σ. 176).

--------------------------------------------------